PROทำใจขายหุ้นไม่หมดลั่นมีกำไรปีนี้บุกธุรกิจนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — โปรเฟสชั่นแนล ไม่ห่วงหุ้นเพิ่มทุนขายไม่หมด ผู้ถือหุ้นใหญ่และ 3 นักลงทุนต่างชาติรอซื้อ เอื้องานต่างประเทศ ปีนี้พลิกมีกำไร 
นายเกรียงไกร เลิศศิริสัมพันธ์ รองกรรมการผู้จัดการสายงานการเงินและบัญชี บริษัท โปรเฟสชั่นแนล เวสต์ เทคโนโลยี (1999) หรือ PRO เปิดเผยถึงกรณีบริษัทขายหุ้นเพิ่มทุนในราคาหุ้นละ 0.32 บาท สูงกว่าราคาในกระดานที่ 0.27 บาท ว่า จากการสอบถามผู้ถือหุ้นใหญ่ คือ EnviroHup Holding ก็ยินดีที่จะใช้สิทธิซื้อหุ้นตามสัดส่วนการถือหุ้น 23%
นอกจากนี้ หากมีหุ้นเหลือ บริษัทได้เตรียมเสนอขายหุ้นให้กับผู้ลงทุนจากประเทศสิงคโปร์ 3 ราย Asean China Investment Fund Portchester Asset Management และนางหลิวเลชู ซึ่งหลังเพิ่มทุนผู้ถือหุ้นทั้งสามรายจะถือหุ้นรวมกันประมาณ 20% 
“นักลงทุนต่างชาติทั้งสามรายยอมซื้อหุ้นในราคาสูงกว่าตลาด เพราะเห็นว่าเป็นเรื่องยากหากจะซื้อหุ้นล็อตใหญ่ในกระดาน และถือเป็นจังหวะที่ดีที่เข้ามาซื้อหุ้นในจุดต่ำสุดของบริษัท แต่เชื่อว่าหลังจากนี้จะเป็นจุดพลิกฟื้น และปีนี้จะสามารถพลิกมามีกำไรสุทธิได้หลังจากปี 2552 ขาดทุน 380 ล้านบาท” 
นายเกรียงไกร กล่าวว่า หากแผนเพิ่มทุนสำเร็จบริษัทจะได้รับเงินทั้งหมด 240 ล้านบาท แต่หากกรณีเลวร้ายสุดมีเพียง EnviroHup Holding และนักลงทุนต่างชาติใช้สิทธิก็จะได้รับเงินเพิ่มทุนกว่า 100 ล้านบาท เพื่อเสริมสภาพคล่องและชำระหนี้
ทั้งนี้ ผู้ถือหุ้นรายใหม่ทั้งสามรายมีเครือข่ายธุรกิจในต่างประเทศ จึงมีส่วนช่วยสนับสนุนบริษัท โดยบริษัทกำลังประเมินมูลค่าการฟื้นฟูหลุมขยะในปีนัง ประเทศมาเลเซีย ปริมาณขยะถึง 5 ล้านตัน ซึ่งบริษัทจะได้ค่าบริหารจัดการ และมีอีก 1 หลุมในกัวลาลัมเปอร์ แต่รายได้จะรับรู้ไม่ทันปีนี้ 
“ปีนี้บริษัทจะมีรายได้ 435 ล้านบาท เติบโต 30% หลังรับกำจัดขยะ 1 แสนตัน เพิ่มจาก 7 หมื่นตันในปีที่ผ่านมา” นายเกรียงไกร กล่าว